Radi se o obnovi Osnovne škole Domovinske zahvalnosti Knin, Srednje škole Ivana Meštrovića Drniš i Osnovne škole Kistanje

Odlukom Ministarstva graditeljstva i prostornog uređenja odobrena su tri projekta energetske obnove odgojno-obrazovnih ustanova s područja Šibensko-kninske županije. Projekte je pripremila Razvojna agencija Šibensko-kninske županije uz uspješnu suradnju s ravnateljima škola te Fondom za zaštitu okoliša i energetsku učinkovitost kao partnerom na projektu, a ujedno će sudjelovati i u njihovoj provedbi, priopćili su iz Razvojne agencije Šibensko-kninske županije.

Projekt energetske obnove Osnovne škole Domovinske zahvalnosti Knin, ukupne vrijednosti 4.792.041,66 kn obuhvaća zamjenu stolarije, povećanje toplinske zaštite vanjskog zida i stropa prema negrijanom prostoru (tavanu), zamjenu unutarnje rasvjete energetski učinkovitijom te postavljanje sustava daljinskog očitanja potrošnje i kontrolnih mjerila energije i vode za dio zgrade (dilatacija „A“), dok su dilatacije C i D već obnovljene prijavom škole na prethodne natječaje.

Projekt vrijednosti 2.197.273,00 kn u Srednjoj školi Ivana Meštrovića u Drnišu obuhvaća zamjenu stolarije, obnovu fasade te rekonstrukciju krova, dok projekt Osnovne škole Kistanje u vrijednosti 3.618.111,77 kn obuhvaća obnovu fasade, zamjenu rasvjete energetski učinkovitijom, rekonstrukciju krova te postavljanje fotonaponske elektrane.

Energetskom obnovom ostvarit će se energetske uštede i smanjenje emisije CO2 preko 85%, kao i značajne financijske uštede, a doprinijet će se i očuvanju okoliša te kvalitetnijem provođenju nastavnih aktivnosti.